अमिताभ बच्चन जल्द ही 'भूतनाथ रिटर्न्स' में दिखाई देंगे जिसका ट्रेलर लॉन्च करने वे पहुंचे थे. रणबीर कपूर इस फ़िल्म में एक मेहमान भूमिका कर रहे हैं.अमिताभ बच्चन से जब पूछा गया कि क्या रणबीर के साथ वो इस सीन में दिखाई देंगे तो अमिताभ ने कहा, "मैं दुर्भाग्यवश उस दृश्य में उनके साथ नहीं हूं. वैसे भी मैं अपनी तुलना उनके साथ नहीं कर सकता. वो तो बहुत लोकप्रिय हैं. उम्मीद है कभी मुझे अवसर मिलेगा उनके साथ काम करने का छोटा-मोटा तो अच्छा रहेगा.’’ये फ़िल्म साल 2008 में आई भूतनाथ का सीक्वल है.अभिनय करने के लिए ज़रूरी प्रक्रिया पर बात करते हुए अमिताभ बच्चन ने कहा, "मैंने कभी ऐक्टिंग सीखी नहीं है लेकिन मैं जहां भी जाता हूं या लोगों से मिलता हूं तो बहुत ध्यान से देखता हूं. न जाने क्यों कोई बात या कोई चीज़ हमारे अंदर रह जाती है और बहुत बाद में कहीं जाकर किसी रोल में हम उसका इस्तेमाल करते हैं."अमिताभ ने कहा, ‘‘कलाकार ऐसे ही करते रहते हैं. अब भी हम सीख रहे हैं और आगे भी सीखते रहेंगे .’’इंडस्ट्री में बिताए अपने चार दशकों का अनुभव बांटते हुए अमिताभ ने कहा, ‘‘हर 5-10 साल में इंडस्ट्री में एक नई पीढ़ी आती है और मुझे उनके साथ काम करने में बहुत मज़ा आ रहा है. ये मेरा सौभाग्य है कि मैं उनके साथ काम कर रहा हूं. आज की जो पीढ़ी है वो इतनी अद्भुत है. पहली ही फ़िल्म में इतना बढ़िया काम नज़र आता है. ऐसा काम मैं तो आज तक नहीं कर पाया.’’अमिताभ कहते हैं कि नई पीढ़ी के साथ काम करके उन्होंने बहुत कुछ सीखा है और यही एक अभिनेता के तौर पर उनकी तैयारी का हिस्सा होता है.‘भूतनाथ रिटर्न्स’ अप्रैल में रिलीज़ होगी. इस फ़िल्म का निर्देशन नीतेश तिवारी ने किया है.(बीबीसी हिंदी के क्लिक करेंएंड्रॉएड ऐप के 



यहां क्लिक करें. आप हमें



 फ़ेसबुक और 



ट्विटर पर भी फ़ॉलो कर सकते हैं.)